Pályafutásának legnagyobb haditetteként az 1666. június 1–4-én a négynapos csatában fényes győzelmet aratott az angol flotta felett. A következő hónapban azonban elpártolt tőle a hadiszerencse, és a Szent Jakab-napi csatában vereséget szenvedett; maga is épp hogy csak el tudott menekülni a hadszíntérről. A vereség hatására kiújultak ellentétei korábbi parancsnokával és aktuális helyettesével, Cornelis Tromppal, aki maga is aspirált a főparancsnok tisztére.